**8 femei puternice – 8 meserii ale Grupului Renault România**

Mădălina Ancuţa, Inginerie: “Satisfacţiile le trăiesc odată cu progresul proiectelor”

„Calitatea percepută” este foarte importantă în domeniul auto, iar Mădălina Ancuţa o defineşte ca fiind „percepţia, imaginea subiectivă a clientului asupra unui produs din punct de vedere vizual şi tactil”. În calitatea sa de manager de proiect, Mădălina analizează modelele Dacia şi Renault din punct de vedere vizual, din perspectiva clientului, de la primele schiţe şi până la versiunile de serie ale acestora: „vehiculele trebuie să corespundă cerinţelor, aşteptărilor clienţilor, dar să fie şi aliniate la nivelul concurenţei”, declară Mădălina. S-a angajat la Renault Technologie Roumanie, încă din 2009 şi, de atunci, are parte mereu de noi provocări. „Satisfacţiile le trăiesc odată cu progresul proiectelor. Simt o mare împlinire faţă de ceea ce fac, deoarece munca mea presupune o continuă dezvoltare personală”, mărturiseşte aceasta. Mădălina încearcă să menţină un echilibru între viaţa profesională şi cea privată şi consideră că reuşita în carieră trebuie împărtăşită cu familia pentru a fi pe deplin resimţită.

O zi memorabilă? „Când am primit prima maşinuţă cu telecomandă, de Crăciun în 1994 şi 30 iunie, ziua în care m-am căsătorit”, îşi aminteşte Mădălina. De 8 martie îşi va vizita mama şi apoi va face o plimbare în afara Bucureştiului.

**Mădălina Roxana Ancuţa** are 26 de ani şi este manager de proiect Calitate Percepută în cadrul Renault Technologie Roumanie, centrul de inginerie al Grupului Renault în România.

*Va urma. În ediţia de mâine, 5 martie, faceţi cunoştinţă cu Simona Albu, şef departament Control şi Optimizare grup motopropulsor la Centrul Tehnic Titu.*